บจ.กำไร Q3 โตเกิน 100%
สำหรับภาพรวมผลการดำเนินงานของ บจ. ประจำไตรมาส 3/58 ยังคงเติบโตต่อเนื่อง เมื่อเทียบกับปีที่แล้ว หากมองตามกลุ่มอุตสาหกรรมพบว่า มี 5 กลุ่มอุตสาหกรรมที่มีกำไรสุทธิเพิ่มขึ้น คือ กลุ่มบริการซึ่งมีบริษัททำกำไรได้เด่นหลายตัว กลุ่มสินค้าอุตสาหกรรม ทรัพยากร เกษตรและอุตสาหกรรมอาหาร อสังหาริมทรัพย์และก่อสร้าง และเทคโนโลยี ตามลำดับ
15 พ.ย. 2558

เข้าสู่ช่วงบริษัทจดทะเบียนในตลาดหลักทรัพย์ทยอยส่งงบการเงิน ประจำไตรมาส 3/58 ออกมากันทุกวันตามลำดับ และจะสิ้นสุดการประกาศงบในวันที่ 16 พ.ย. 58 พบว่า ขณะนี้มีบริษัทที่มีกำไรสุทธิเพิ่มขึ้นจากงวดเดียวกันของปีก่อนเกิน 100% มีแล้วจำนวน 16 บริษัท จากบริษัทที่มีการส่งงบการเงินทั้งหมด  
สำหรับภาพรวมผลการดำเนินงานของ บจ. ประจำไตรมาส 3/58 ยังคงเติบโตต่อเนื่อง เมื่อเทียบกับปีที่แล้ว หากมองตามกลุ่มอุตสาหกรรมพบว่า มี 5 กลุ่มอุตสาหกรรมที่มีกำไรสุทธิเพิ่มขึ้น คือ กลุ่มบริการซึ่งมีบริษัททำกำไรได้เด่นหลายตัว กลุ่มสินค้าอุตสาหกรรม ทรัพยากร เกษตรและอุตสาหกรรมอาหาร อสังหาริมทรัพย์และก่อสร้าง และเทคโนโลยี ตามลำดับ        
 
สำหรับ 16 บริษัท ที่มีกำไรสุทธิสูงสุด ได้แก่ บริษัท วีนิไทย จำกัด (มหาชน) หรือ VNT งบการเงินออกมาได้สุดยอดกำไรถล่มทลาย โดยผลการดำเนินงานไตรมาส3 สิ้นสุดวันที่ 30 ก.ย. 58 มีกำไรสุทธิ 385.26 ล้านบาท หรือมีกำไรสุทธิ 0.33 บาทต่อหุ้น เพิ่มขึ้น 10,284.37% จากช่วงเดียวกันของปีก่อนที่มีกำไรสุทธิ 3.71 ล้านบาท หรือมีกำไรสุทธิ 0.00 บาทต่อหุ้น
กำไรที่เพิ่มขึ้นเนื่องจากส่วนต่างระหว่างราคาขายผลิตภัณฑ์กับต้นทุนวัตถุดิบที่เพิ่มขึ้น ประกอบกับปริมาณขายผลิตภัณฑ์พีวีซีที่เพิ่มขึ้นเนื่องจากประสบปัญหาทางด้านเทคนิคในการผลิตในปีก่อน อีกทั้งมีการดำเนินโครงการพัฒนาความเป็นเลิศในกระบวนการผลิต ส่งผลให้ลดต้นทุน ทั้งส่วนต้นทุนแปรผัน ต้นทุนคงที่ ตลอดจนเพิ่มผลผลิตผ่านการปรับปรุงประสิทธิภาพโดยรวมของเครื่องจักรได้อีกด้วย
บริษัท ไออาร์พีซี จำกัด (มหาชน) หรือ IRPC งบการเงินออกมาก็ไม่น้อยหน้าฟอร์มเจ๋ง โดยผลการดำเนินงานไตรมาส3 สิ้นสุดวันที่ 30 ก.ย. 58 มีกำไรสุทธิ 887.43 ล้านบาท หรือมีกำไรสุทธิ 0.04 บาทต่อหุ้น เพิ่มขึ้น 3,913.70% จากช่วงเดียวกันของปีก่อนที่มีกำไรสุทธิ 22.11 ล้านบาท หรือมีกำไรสุทธิ 0.00 บาทต่อหุ้น
กำไรที่เพิ่มขึ้นเนื่องจากกำไรขั้นต้นจากการผลิตตามราคาตลาด (Market GIM) ปรับตัวเพิ่มขึ้น ผลจากส่วนต่างราคาผลิตภัณฑ์ปิโตรเลียมและปิโตรเคมีเพิ่มขึ้น และเกิดจากต้นทุนน้ำมันดิบและเชื้อเพลิงที่ใช้ในการผลิตลดลงตามราคาน้ำมันดิบที่ปรับลง
บริษัท โออิชิ กรุ๊ป จำกัด (มหาชน) หรือ OISHI งบการเงินออกมาสวยสดงดงาม โดยผลการดำเนินงานไตรมาส3 สิ้นสุดวันที่ 30 ก.ย.58 มีกำไรสุทธิ 184.39 ล้านบาท หรือมีกำไรสุทธิ 0.98 บาทต่อหุ้น เพิ่มขึ้น 456.40% จากช่วงเดียวกันของปีก่อนที่มีกำไรสุทธิ 33.14 ล้านบาท หรือมีกำไรสุทธิ 0.18 บาทต่อหุ้น
กำไรเพิ่มขึ้นเป็นผลมาจากบริษัทมีรายได้จากการขายเพิ่มขึ้น และบริษัทสามารถควบคุมค่าใช้จ่ายในการขายได้ดีขึ้น หลังจากเน้นใช้มาตรการส่งเสริมการขายที่มีประสิทธิภาพและเหมาะสม อีกทั้งยังสอดคล้องกับกลยุทธ์ของบริษัทมากขึ้น
บริษัท ทาคูนิ กรุ๊ป จำกัด (มหาชน) หรือTAKUNI งบการเงินออกมาพุ่งแรง โดยผลการดำเนินงานไตรมาส3 สิ้นสุดวันที่ 30 ก.ย. 58 มีกำไรสุทธิ 24.12 ล้านบาท หรือมีกำไรสุทธิ 0.06 บาทต่อหุ้น เพิ่มขึ้น 353.38% จากช่วงเดียวกันของปีก่อนที่มีกำไรสุทธิ 5.32 ล้านบาท หรือมีกำไรสุทธิ 0.02 บาทต่อหุ้น กำไรที่เพิ่มขึ้นมากส่วนใหญ่เป็นผลมาจากกลุ่มบริษัทที่มีรายได้ธุรกิจก่อสร้าง
บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG งบการเงินออกมากระฉูด โดยผลการดำเนินงานไตรมาส3 สิ้นสุดวันที่ 30 ก.ย. 58 มีกำไรสุทธิ 116.87 ล้านบาท หรือมีกำไรสุทธิ 0.0331 บาทต่อหุ้น เพิ่มขึ้น 277.98% จากช่วงเดียวกันของปีก่อนที่มีกำไรสุทธิ 30.92 ล้านบาท หรือมีกำไรสุทธิ 0.0088 บาทต่อหุ้น
กำไรเพิ่มขึ้นเนื่องจากบริษัทมีรายได้จากการขายสินค้าที่เพิ่มสูงขึ้นถึงร้อยละ 41.78 จากการที่บริษัทย่อยประสบความสำเร็จในการดำเนินกลยุทธ์ทางการขายและการตลาดต่อเนื่องมาตั้งแต่ต้นปี 2558 จนสามารถเพิ่มส่วนแบ่งทางการตลาดในธุรกิจการค้าปลีกอุปกรณ์ถ่ายภาพ และงานบริการเกี่ยวเนื่องได้สูงขึ้นถึง 303.61 ล้านบาทในไตรมาสนี้เมื่อเทียบกับไตรมาสเดียวกันของปีก่อน
บริษัท สยามเวลเนสกรุ๊ป จำกัด (มหาชน) หรือ SPA งบการเงินออกมาเจ๋ง โดยผลการดำเนินงานไตรมาส3 สิ้นสุดวันที่ 30 ก.ย. 58 มีกำไรสุทธิ 28.44 ล้านบาท หรือมีกำไรสุทธิ 0.05 บาทต่อหุ้น เพิ่มขึ้น 200.63% เมื่อเทียบกับไตรมาสเดียวกันของปีก่อนอยู่ที่ 9.46 ล้านบาท หรือกำไรสุทธิ 0.024 บาทต่อหุ้น
กำไรเพิ่มขึ้นเป็นผลมาจากการเพิ่มขึ้นของรายได้จากการขายและบริการของสาขาในกรุงเทพฯ และต่างจังหวัด สาขาใหม่ๆ รวมทั้งรายได้จากการซื้อกิจการสปาระดับสามดาว ชื่อว่า บ้านสวน มาสสาจ จำนวน 4 สาขา คือ นนทบุรี รามคำแหง รามอินทรา และเจริญนคร ที่เริ่มรับรู้รายได้ตั้งแต่วันที่ 1 สิงหาคม 2558 และยังได้รับการสนับสนุนจากภาวะอุตสาหกรรมการท่องเที่ยวของประเทศไทยที่ปรับตัวดีขึ้น
บริษัท แพลน บี มีเดีย จำกัด (มหาชน) หรือ PLANB งบการเงินออกมาฟอร์มเจ๋ง โดยผลการดำเนินงานไตรมาส3 สิ้นสุดวันที่ 30 ก.ย. 58 มีกำไรสุทธิ 110.30 ล้านบาท หรือกำไรสุทธิ 0.03 บาทต่อหุ้น เพิ่มขึ้น 179% จากช่วงเดียวกันของปีก่อนที่มีกำไรสุทธิ 39.46 ล้านบาท หรือกำไรสุทธิ 0.02 บาทต่อหุ้น
กำไรเพิ่มขึ้นเนื่องจากช่วงที่ผ่านมามีการขยายกำลังการผลิตสื่อโฆษณาอย่างต่อเนื่อง รวมทั้งขยายพื้นที่โฆษณาไปยังสื่อรูปแบบอื่นอีกด้วย
บริษัท แคล-คอมพ์ อีเล็คโทรนิคส์ (ประเทศไทย) จำกัด (มหาชน) หรือ CCET งบการเงินออกมาสง่างาม โดยผลการดำเนินงานไตรมาส3 สิ้นสุดวันที่ 30 ก.ย. 58 มีกำไรสุทธิ 479.25 ล้านบาท หรือมีกำไรสุทธิ 0.11 บาทต่อหุ้น เพิ่มขึ้น 124.48% จากช่วงเดียวกันของปีก่อนที่มีกำไรสุทธิ 213.49 ล้านบาท หรือมีกำไรสุทธิ 0.05 บาทต่อหุ้น
กำไรเพิ่มขึ้น จากผลการดำเนินงานดังกล่าวที่เพิ่มขึ้น เนื่องจากการเติบโตของยอดขายระหว่างไตรมาส เนื่องจากการขยายโรงงาน ทำให้สามารถรองรับการผลิตที่เพิ่มมากขึ้น ด้วยเหตุนี้บริษัทคาดหวังว่าจะสามารถยกระดับผลการดำเนินงานให้ดียิ่งขึ้นในงวดถัดไป
บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD งบการเงินออกมาดี๊ดี โดยผลการดำเนินงานไตรมาส3 สิ้นสุดวันที่ 30 ก.ย. 58 มีกำไรสุทธิ 86.60 ล้านบาท หรือมีกำไรสุทธิ 0.18 บาทต่อหุ้น เพิ่มขึ้น 114.36% จากช่วงเดียวกันของปีก่อนที่มีกำไรสุทธิ 40.40 ล้านบาท หรือมีกำไรสุทธิ 0.11 บาทต่อหุ้น
กำไรเพิ่มขึ้น เนื่องจากผลการดำเนินงานดังกล่าวที่เพิ่มขึ้น เนื่องจากบริษัทได้รับรู้ประมาณการหนี้สินจากคดีความในปี 2557 จำนวน 57 ล้านบาท ประกอบกับการเติบโตของรายได้และกำไรขั้นต้นของแต่ละกลุ่มธุรกิจในปี 2558 โดยบริษัทมีรายได้ค่าเช่าและรายได้จากการบริการรวมเพิ่มขึ้น
บริษัท บางกอก เดค-คอน จำกัด (มหาชน) หรือ BKD งบการเงินออกมาเฮ โดยผลการดำเนินงานไตรมาส3 สิ้นสุดวันที่ 30 ก.ย. 58 มีกำไรสุทธิ 49.68 ล้านบาท หรือมีกำไรสุทธิ 0.06 บาทต่อหุ้น เพิ่มขึ้น 107.78% จากช่วงเดียวกันของปีก่อนที่มีกำไรสุทธิ 23.91ล้านบาท หรือมีกำไรสุทธิ 0.03 บาทต่อหุ้น กำไรเพิ่มขึ้น เนื่องจากผลการดำเนินงานดังกล่าวที่เพิ่มขึ้น เนื่องจากบริษัทมีรายได้จากการตกแต่งภายในเพิ่มขึ้น
บริษัท พรอดดิจิ จำกัด (มหาชน) หรือ PDG งบการเงินออกมาเด่น โดยผลการดำเนินงานไตรมาส3 สิ้นสุดวันที่ 30 ก.ย. 58 มีกำไรสุทธิ 14.53 ล้านบาท หรือมีกำไรสุทธิ 0.05 บาทต่อหุ้น เพิ่มขึ้น 107.28% จากช่วงเดียวกันของปีก่อนที่มีกำไรสุทธิ 7.05 ล้านบาท หรือมีกำไรสุทธิ 0.03 บาทต่อหุ้น กำไรเพิ่มขึ้น เนื่องจากผลการดำเนินงานที่มีกำไรเพิ่มขึ้น เนื่องจากบริษัทมีรายได้จากการขายเพิ่มขึ้น ขณะที่ต้นทุนทางการเงินลดลงจากการลดลงของราคาวัตถุดิบ
บริษัท เบอร์ลี่ ยุคเกอร์ จำกัด (มหาชน) หรือ BJC รายงานผลการดำเนินงานไตรมาส 3 สิ้นสุดวันที่ 30 ก.ย. 2558 มีกำไรสุทธิ 825.17 ล้านบาท หรือมีกำไรสุทธิ 0.52 บาทต่อหุ้น เพิ่มขึ้น 204.42% จากช่วงเดียวกันของปีก่อนที่มีกำไรสุทธิ 271.07 ล้านบาท หรือมีกำไรสุทธิ 0.17 บาทต่อหุ้น กำไรเพิ่มขึ้น เนื่องจากยอดขายและรายได้ค่าบริการในไตรมาสเพิ่มขึ้น โดยสาเหตุหลักมาจากยอดขายกลุ่มสินค้าและบริการทางบรรจุภัณฑ์แก้วและกระป๋องที่มียอดขายเพิ่มขึ้นทั้งในประเทศและต่างประเทศ และกลุ่มสินค้าและบริการทางเวชภัณฑ์ โดยมาจากฝ่ายการแพทย์สั่งซื้อเครื่องมือแพทย์มากขึ้น เนื่องจากโรงพยาบาลรัฐมีการอนุมัติงบประมาณเบิกจ่ายมากขึ้นในไตรมาส 3/58
บริษัท เอสวีโอเอ จำกัด (มหาชน) หรือ SVOA รายงานผลการดำเนินงานไตรมาส 3 สิ้นสุดวันที่ 30 ก.ย. 2558 มีกำไรสุทธิ 36.45 ล้านบาท หรือมีกำไรสุทธิ 0.038 บาทต่อหุ้น เพิ่มขึ้น 176.77% จากช่วงเดียวกันของปีก่อนที่มีกำไรสุทธิ 13.18 ล้านบาท หรือมีกำไรสุทธิ 0.014 บาทต่อหุ้น กำไรเพิ่มขึ้นเนื่องจากรายได้จากการขายและการบริการเพิ่มขึ้น โดยยอดขายที่เพิ่มขึ้นเป็นผลจากการที่บริษัทเข้าร่วมประมูลงานจัดซื้อครุภัณฑ์คอมพิวเตอร์และอุปกรณ์ต่อพ่วงตามโครงการพัฒนาคุณภาพการศึกษาโดยใช้เทคโนโลยีสารสนเทศของโรงเรียนในสังกัด สพฐ. ประจำปีงบประมาณ 2556 และ 2557 นอกจากนี้ ยังมีส่วนแบ่งกำไรจากเงินลงทุนในบริษัทร่วม (บมจ.ไอที ซิตี้ และบมจ.ลิซอิท) เพิ่มขึ้น ขณะที่ค่าใช้จ่ายในการขายลดลงเป็นผลมาจากการได้รับเงินสนับสนุนการตลาดจากผู้ขายโดยไม่ต้องใช้เงินทุนของบริษัท
บริษัท น้ำมันพืชไทย จำกัด (มหาชน) หรือ TVO รายงานผลการดำเนินงานไตรมาส 3 สิ้นสุดวันที่ 30 ก.ย. 2558 มีกำไรสุทธิ 659.15 ล้านบาท กำไรต่อหุ้น 0.82 บาท เพิ่มขึ้น 158.22% เทียบช่วงเดียวกันของปีก่อนที่มีกำไรสุทธิ 255.27 ล้านบาท กำไรต่อหุ้น 0.32 บาท กำไรเพิ่มขึ้นเนื่องจากบริษัทสามารถจัดการ และทำการป้องกันความเสี่ยงด้านอัตราแลกเปลี่ยน โดยการทำสัญญาซื้อขายอัตราแลกเปลี่ยนล่วงหน้า ส่งผลทำให้บริษัทมีกำไรจากอัตราแลกเปลี่ยนเพิ่มขึ้น
บริษัท ไทยออพติคอล กรุ๊ป จำกัด (มหาชน) หรือ TOG รายงานผลการดำเนินงานไตรมาส 3 สิ้นสุดวันที่ 30 ก.ย. 2558 มีกำไรสุทธิ 89.62 ล้านบาท หรือมีกำไรสุทธิ 0.19 บาทต่อหุ้น เพิ่มขึ้น 136.96% จากช่วงเดียวกันของปีก่อนที่มีกำไรสุทธิ 37.82 ล้านบาท หรือมีกำไรสุทธิ 0.08 บาทต่อหุ้น กำไรเพิ่มขึ้นเนื่องจาก 1.ยอดขายที่เพิ่มขึ้น 2.กำไรจากอัตราแลกเปลี่ยน 10.49 ล้านบาท 3.กำไรจากการซื้อหุ้นบริษัท โพลีซัน จำกัด 9.30 ล้านบาท โดยที่อัตรากำไรสุทธิเท่ากับร้อยละ 19.55
บริษัท สัมมากร จำกัด (มหาชน) หรือ SAMCO รายงานผลการดำเนินงานไตรมาส 3 สิ้นสุดวันที่ 30 ก.ย. 2558 มีกำไรสุทธิ 48.47 ล้านบาท หรือมีกำไรสุทธิ 0.08 บาทต่อหุ้น เพิ่มขึ้น 118.33% จากช่วงเดียวกันของปีก่อนที่มีกำไรสุทธิ 22.20 ล้านบาท หรือมีกำไรสุทธิ 0.04 บาทต่อหุ้น กำไรเพิ่มขึ้นเนื่องจากธุรกิจขายอสังหาริมทรัพย์ โดยแบ่งเป็นรายได้เพิ่มขึ้นจากอาคารชุดจำนวน 125.02 ล้านบาท และรายได้เพิ่มขึ้นจากบ้านเดี่ยวจำนวน 67.01 ล้านบาท
 
นี่เป็นเพียงข้อมูลส่วนหนึ่งของบริษัทที่มีกำไรเพิ่มขึ้นจากช่วงเดียวกันของปีก่อน อย่างไรก็ตาม ยังมีบริษัทที่ไม่ส่งงบออกมาให้เชยชม
งานนี้ต้องติดตามกันต่อไป…
 